Source: https://veeraruoho.kotisivukone.com/blogi/?k=&p=2
Timestamp: 2019-10-14 13:24:54+00:00
Document Index: 8984061

Matched Legal Cases: ['kko ', 'kko ', 'kko\n', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Maahantulokiellon rikkomisesta vankeutta
Keskiviikko 29.3.2017 klo 13:29 - Veera Ruoho
PS:n poliisikansanedustajat: Maahantulokiellon rikkomisesta vankeutta
Vuosittain sadat ulkomaalaiset rikolliset rikkovat heille asetettua maahantulokieltoa. Ammatikseen rikoksia tekeviä henkilöitä ei hillitse mahdollinen sakko maahantulokiellon rikkomisesta.
Perussuomalaiset poliisikansanedustajat ehdottavat ulkomaalaislain mukaisen maahantulokiellon rikkomisesta seuraavan rangaistusmaksimin korottamista sakosta vankeuteen kahdeksi vuodeksi.
”Muissa Pohjoismaissa maahantulokiellon rikkomisesta voi saada vankeutta. Suomen lainsäädäntö ei saa olla piiruakaan löysempi”, painottaa espoolainen Veera Ruoho.
Helsingissä ulkomaalaisten tekemien rikosten osuus kaikista rikoksista on noin 25 %. Rajat ylittävästä rikollisuudesta on tullut pysyvä ilmiö. Suomi on erityisen houkutteleva rikoksen uusijoille, koska maahantulokiellon rikkomisesta uhkaa vain sakkorangaistus, joka jää sekin yleensä maksamatta.
”Rikoslajista riippuen taparikollinen tekee jopa 10-30 rikosta vuodessa. Vuonna 2015 kiinnijääneitä maahantulokiellon rikkojia oli yli 500. Parhaimmillaan maahantulokiellon rikkomisesta seuraavalla vankeusrangaistuksella voitaisiin estää tuhansia rikoksia vuodessa”, pohtii Mika Raatikainen Helsingistä.
”Valvonta rajoillamme on tehostunut, yhä useampi maahantulokiellon rikkoja jää kiinni, mutta rangaistus ei pure. Maahantulokieltoa uhmataan. Tämän vuoksi rangaistusta on ehdottomasti tiukennettava”, vaativat perussuomalaiset poliisikansanedustajat.
Kommentoi kirjoitusta. Avainsanat: maahantulorikos, maahantulo, rikos, polisi, vankeus, sakko
Suullinen kysymys poliitikkojen uhkailuun puuttumisesta
Perjantai 17.3.2017 klo 12:04 - Veera Ruoho
Eduskunnan PTK
Torstai 16.3.2017 klo 16.00
Suullinen kysymys poliitikkojen uhkailuun puuttumisesta (Veera Ruoho ps)
Suomi täyttää tänä vuonna 100 vuotta, ensimmäisistä eduskuntavaaleista tuli kuluneeksi 110 vuotta tänään, ja huhtikuussa käydään kunnallisvaalit — elämme suomalaisen demokratian juhlavuotta.
Toimiva kansanvalta tarvitsee yhteiskunnallisesta vaikuttamisesta kiinnostuneita ihmisiä. Kovakin kritiikki kuuluu poliitikon työhön, mutta surullisen monille on tuttua myös uhkailtavaksi tai herjattavaksi joutuminen.
Kenenkään halu osallistua esimerkiksi kuntansa päätöksentekoon ei saa horjua siksi, että hän pelkää joutuvansa laittoman uhkailun kohteeksi. Pyrkimys tukahduttaa laillista poliittista toimintaa uhkailemalla on tuomittavaa, ja se uhkaa suomalaista demokratiaa.
Mitä hallitus aikoo tehdä turvatakseen uhkailuvapaat kunnallisvaalit ja puuttuakseen muutenkin poliitikkojen kokemaan uhkailuun? [Eduskunnasta: Hyvä kysymys!]
Sisäministeri Paula Risikko (vastauspuheenvuoro)
Erittäin hyvä kysymys. Vietämme tosiaan itsenäisyyden juhlavuotta ja voimme olla siitä ylpeitä. Meillä on nyt myös kunnallisvaalit, joissa taas voimme iloita siitä, että meillä on demokraattinen yhteiskunta, ja se pitää myös turvata.
Tämä, minkä edustaja nosti esiin, koskettaa varmasti meitä monia, ja nimenomaan, se ei ole hyvä asia. Uhkailu on aina tuomittavaa, samoin vihapuhe, koska vihapuheistakin on hyvin lyhyt matka väkivaltaan. Kaikki ne ovat tuomittavia.
Miten ne ratkaistaan? Varmasti jokainen voi vaikuttaa siihen myöskin. Mutta ennen kaikkea, jos ajatellaan, mitä sisäministeriösektori voi tehdä, niin meillähän on poliiseille annettu lisää resursseja juuri siihen, minkä te täällä eduskunnassa päätitte, kun tehtiin budjettia: nettivalvontaan mutta myöskin vihapuheen kitkemiseen.
Teemme ihan kaikkemme, että me pystyisimme tätä kitkemään, mutta tietysti on aina sellaisia asioita, jotka tapahtuvat siellä paikallistasolla ja joihin ei poliisi välttämättä pysty puuttumaan.
Kommentoi kirjoitusta. Avainsanat: uhkailu, poliitikko, suullinen kysymys, eduskunta
Puolueen puheenjohtajaehdokkaaksi
Perjantai 10.3.2017 klo 19:12
Kansanedustaja Veera Ruoho: Ilmoittaudun Perussuomalaisten puheenjohtajakisaan.
Perussuomalaiset on aikansa suurimmassa murroksessa. Tarvitsemme johtajuutta, joka saa meidät toimimaan yhdessä rintamassa 100-vuotiaan Suomen hyväksi, kansan hyvinvoinnin ja turvallisuuden parhaaksi.
Puheenjohtaja Soinin suurten saappaiden sijaan katse maailmaa nähneisiin maihinnousukenkiini:
Kansainvälistä kokemusta johtotehtävistä
Olen johtanut menestyksellisesti 17 eri kansalaisuudesta muodostuneita puolentoistasadan hengen YK:n kansainvälisiä poliisijoukkoja siviilikriisinhallinnan tehtävissä. Saavutin niin paikallisten kuin muiden kansainvälisten toimijoiden arvostuksen ja luottamuksen noissa äärimmäisissäkin olosuhteissa konfliktialueilla.
Maahanmuuttopolitiikan ja turvallisuuden osaaja
Poliisityöni kautta (mm. ulkomaalaispoliisin turvapaikkatutkinta, maastakarkotusesitysten laadinta ja maasta poistamisen täytäntöönpanotehtävät) minulla on vankka kokemus ajankohtaisesta ja koko Eurooppaa koskettavasta turvapaikka-  ja maahanmuuttoliikkeestä. Olen tutkinut myös ihmiskauppaa. Tunnen erinomaisesti koko muuttoliikkeeseen liittyvän ongelmavyyhdin.
Ulko- ja turvallisuuspoliittiset kysymykset ovat minulla eduskunnan ulkoasiainvaliokunnan jäsenenä hallinnassa. Siinä työssä tuen Suomen pitkää ulkopoliittista linjaa, jossa Suomen asiaa ajetaan Paasikiven linjalla: Hyvät suhteet kaikkiin naapureihin ja Suomen pitäminen kansainvälisten konfliktien ulkopuolella.
Toimin lisäksi Itämeren parlamentaarikkokonferenssin Suomen valtuuskunnan puheenjohtajana. Sisäisen ja ulkoisen turvallisuuden limittyminen toisiinsa on tunnustettu.
Olen suorittanut menestyksellä kehitystutkimuksen opintoja Helsingin ylipistossa valtiotieteellisessä, mikä tukee täysin työtäni.
Kuntapuolen tuntemus
Ajankohtainen terveydenhuollon uudistus on minulle tuttu aihe Suomen toiseksi suurimman kaupungin, Espoon, valtuutettuna ja sosiaali-ja terveyslautakunnan jäsenenä. Sosiaali- ja terveydenhuollon uudistus on tarpeen, jotta raja-aita perusterveydenhuollon ja erikoissairaanhoidon välillä kaatuu. Perussuomalaisena vastustan yritysten kermankuorintaa ja sitä, etteivät yritykset maksaisi veroja Suomeen. Ennaltaehkäisevä ja varhainen puuttuminen säästää. Siksi ikäihmisilläkin tulisi olla rutiiniterveystarkastukset ja vanhusasiamies varmistamassa, että vanhukset saavat tasapuolisen kohtelun.
Kuuntelen kenttää – koko Suomen alueellinen edustavuus
Kotimaan politiikassa perussuomalaisten on jatkettava pienen ihmisen puolustajana Vennamon linjalla. Puheenjohtajana korostaisin myös pienyrittäjyyden merkitystä. Naisyrittäjät ovat jääneet valitettavan vähälle huomiolle.
Olen politiikassa muita varten. Kuuntelen kirjaten muistiin kansan kokemuksia, mielipiteitä ja ideoita.  Perusuomalaiset puolue ei ole yhden miehen bändi, vaan vastuuta ja valtaa jaetaan. Osaamista meiltä löytyy eri sektoreilta.
Näen tärkeänä alueellisen tasapainon ja suosinkin kehitysideoita, joilla voidaan varmistaa tasapuolinen koko Suomen kattava alueellinen edustavuus puolueen päättävissä elimissä. Jäsenistölle suoritetut kyselyt antavat tukea puoluejohdon työlle. Uudistuminen on luonnollista puheenjohtajavaihdoksessa, muttei hyväksi koettua perustaa kannata murentaa.
Meillä on monenlaisia ajatuksia joskus toisistaan täysin poikkeaviakin, mutta meitä kaikkia yhdistää perusuomalaisuus.
Suosiomme perustuu kenttäväkemme kovaan työhön säässä kuin säässä. Jos saan arvostamani kenttäväkemme luottamuksen puheenjohtajaksi, otan myös ministerin salkun vastaan.
Johdan edestä, kuuntelen kenttää.
VTK, poliisi
Trump ja Putin -let´s think positive
Keskiviikko 16.11.2016 klo 22:34
“Stubb varoittaa Financial Timesissa: Trump ja Putin saattavat tehdä Suomea koskevan diilin “. Tämä on yksi esimerkki niistä reaktioista ja niiltä ihmisiltä, joiden on vaikea hyväksyä Yhdysvaltojen presidentinvaalien lopputulosta. Itse kuulun siihen joukkoon, joka kunnioittaa mutinoitta suvereenin valtion vaalijärjestelmää ja sen myötä tullutta kansan päätöstä. Tuon tapaiset uhkakuvien maalailut ovat mielestäni vaarallisia kahdestakin syystä: Ne viestivät negatiivisine sävyineen tärkeälle kauppakumppanillemme Yhdysvalloille, ettemme olisikaan tyytyväisiä vaalitulokseen, ja siten moiset viestittelyt eivät edistä suhteitamme uuteen hallintoon Yhdysvalloissa. Lisäksi noissa uhkakuvissa annetaan kuin vihjeitä meille pahimmista skenaarioista. Pitäisi muistaa: Jos koetaan jokin uhkaksi, ei ole järkevää paljastaa koko maailmalle mikä meitä (eniten) vahingoittaisi.
Think positive. Näen uudessa asetelmassa historiallisen mahdollisuuden, että Yhdysvaltojen ja Venäjän välit lämpiävät, mikä olisi melkoinen tae maailman rauhalle. Pyytäsivät myös Pohjois-Korean kaverin mukaan kauppasopimuksiinsa. On toki selvää, että esimerkiksi Syyrian kohdalla asiat eivät sitten etenisi , kuten EU:ssa on toivottu. Niin juuri: toivottu. Muuhunhan EU ei ole kyennytkään Syyrian tilanteen ratkaisemiseksi.
Meidän on oltava rehellisiä totuuksien edessä ja muistettava teoriat vallasta.
EU ei ole vahva koalitio, joka hetkauttaisi Venäjää tai Yhdysvaltoja. EU on asemaansa itse syypää. Brexit osoitti sen mistä moni EU kriittinen on jo pitkään varoitellut: EU on sanellut liikaa jäsenvaltioilleen mm. direktiivejä, eikä ole kunnioittanut yksittäisten valtioiden tarpeita heille tärkeissä kysymyksissä.
Minua on huvittanut jo pitempään myös tietynlainen kaksinaismoralismi: Länttä edustavana ja Yhdysvaltoja tärkeänä kumppanina pitävänä EU meluaa yksittäisten (ex?) wannabejäsenvaltioiden kuolemantuomioista ja vaikenee tyystin siitä, että Yhdysvalloissa on edelleen useissa osavaltioissa kuolemantuomiokäytäntö voimassa.
Historian tunteminen auttaa monissa vaikeissakin kysymyksissä. Moralisointia hillitsisi jo pelkän lähihistoriankin muistaminen. Mitä ja missä suurvallat ovat olleet hääräilemässä, ja millä seurauksilla…
Obama kertoi olevansa vakuuttunut siitä, että Trump haluaa olla hyvä presidentti. Hyvä presidentti ei aja maataan tai koko maailmaa sotaan. Kuunnelkaapa huviksenne Trumpin vaali-iltana pitämänsä puhe. Viisaita sanoja ja lupauksia. Se, että hän on sanonut karkottavansa rikolliset laittomasti maassa oleskelevat, on sitä mitä jokaikinen maa saa laillisesti tehdä jo nyt. Sitä toivovat myös laillisesti maassa oleskelevat ja asuvat ulkomaalaiset, niin Suomessa kuin Yhdysvalloissakin.
Suomalaista osaamista ilmastonmuutoksen hillintään
Keskiviikko 26.10.2016 klo 18:23 - Veera Ruoho
Täysistunnon puheenvuoro PTK 106 2016 vp Tiistai 25.10.2016
Hallituksen esitys eduskunnalle Pariisin sopimuksen hyväksymisestä ja sopimuksen lainsäädännön alaan kuuluvien määräysten voimaansaattamisesta
HE 200/2016 vp Valiokunnan mietintö YmVM 11/2016 vp
14.26 Veera Ruoho ps
Liikenne on yksi suurimmista päästöjen lähteistä. Kuten todettu, tarvitaan nopeita ratkaisuja päästöjen rajoittamiseen, jolloin myös parempien polttoaineiden kysyntä lisääntyy.
Meidän suomalaisten iloksi ja hyödyksi Neste pystyy vähentämään kuljetusliikenteen päästöjä teollisessa mittakaavassa uusiutuvilla NEXBTL-polttoaineilla. Näillä polttoaineilla voidaan suoraan korvata tavanomaisia polttoaineita.
Erittäin positiivista kehitystä ilmastoasioissa on tapahtunutkin jo, sillä monien suuryritysten ydinstrategioissa on hiilijalanjäljen hallinta ja hiilidioksidipäästöt ovatkin tärkeä liiketoiminnan arviointiperuste.
Markkinoilla tarvitaan myös parempia ja puhtaampia fossiilisia polttoaineita, joista esimerkkinä vähärikkiset laivapolttoaineet. Näidenkin polttoaineiden osalta on polttoaineiden alalla suomalaisella Nesteellä pitkä ja hyvä historia.
Itse kuulun Nesteen neuvottelukuntaan, ja sen vuoksi osaan kertoa näitä hyviä esimerkkejä sieltä. Heillä on myöskin jätteiden ja tähteiden uudelleenkäsittelystä erilaista osaamista, esimerkiksi biomuovia, joka sitoo hiiltä itseensä ja rajoittaa hiilidioksidipäästöjen syntymistä.
Kommentoi kirjoitusta. Avainsanat: Neste, NEXBTL, biomuovi, jätteet ja tähteet, hiilidioksidipäästöt, fossiiliset polttoaineet
Länsi-Uudenmaan poliisilaitoksellakin päällikköjen hiukset harmaantuvat resurssipulasta
Tiistai 25.10.2016 klo 11:29
Tänään 25.10.2016 olin poliisikansanedustajien kanssa Länsi-Uudenmaan poliisilaitoksen vieraana.
Asukaslukuun suhteutettuna Länsi-Uudenmaan poliisilaitoksella vähiten poliiseja koko valtakunnassa ja vuoden loppuuun mennessä uhkaa 44:ää, joista 21 poliisimiestä, määräaikaisten virkojen loppuminen.
Alueellahan on sekä väestömäärän, että ulkomaisen väestömäärän poikkeuksellinen kasvu. Lisäksi alueelle on sijoitettu turvapaikanhakijoita suuri määrä suhteessa poliisihenkilöstön määrään.
Resurssipula pysyvästi muuttuneessa toimintaympäristössä on myrkkyä peruspoliisitoiminnalle, jolla taataan turvallisuus, ja jota kautta mm. SUPO saa tärkeää tietoa.
Tilannekuva on karu, kun muistetaan mitä varten poliisi on -kansalalaisia ja elinkeinoelämän edellytyksiä turvaamaan.
Poliisitoimintojen priorisointi hälytystehtävien suorittamiseen on vain tekohengitystä, joka auttaa hetkellisesti selviämään, mutta samaan aikaan sekä liikenne että yjt-valvontaa joudutaan rajoittamaan, mikä puolestaan johtaa paljastumattoman rikollisuuden kasvuun räjähdysmäisesti.
Ainoa lohdullinen asia tilanteessa on, että ainakin näyttää siltä, että yli puoluerajojen kansanedustajat ymmärävät poliisin rahoituksen turvaamisen tärkeyden.
Aiemminhan meillä on ulkoasianvaliokunnassakin käynyt poliisiylijohtaja Kolehmainen ja SUPOn päällikkö Pelttari kertomassa karua kieltään mitä vaikutuksia kansalaisten arkeen ja turvallisuuteen seuraa, jollei poliisin resurssit ole turvattu.
Kommentoi kirjoitusta. Avainsanat: Espoon liikuntatoimi, Kanada, World Cup
Yrittäjien työtunteja ja olemattomia lomia ei kukaan kadehdi
Keskiviikko 19.10.2016 klo 22:26
Täysistunnon puheenvuoro PTK 99 2016 vp
Keskiviikko 12.10.2016 klo 14.03
Näistä työllisyysvaikutuksista ajattelen, että on tärkeää, että me saamme työllistettyä mutta myös pidettyä niitä.
Tunnen itse Espoosta monia yrittäjiä, jotka ovat kokeneet, että eivät enää kykene yrittämään, ja tätä hallituskin yrittää nytten varmistaa, että yrittäjien työpaikat pysyisivät.
Meidän hallituksen tavoitteena on tehdä Suomesta kilpailukykyisempi myös yrittämisen, omistamisen ja investointien verotusta uudistamalla, ja selväksi on tullut, että SDP on tässä vähän eri linjoilla. (Eduskunnasta: Ei ihan vähääkään!)
Valtuustoaloite Karhusuon uuden kouluhankkeen viivästymisen estämiseksi
Keskiviikko 19.10.2016 klo 22:13
Jätin viime Espoon valtuustonkokouksessa 17.10 oheisen valtuustoaloitteen Karhusuon uuden koulun hankkeen viivästymisen estämiseksi, sillä yllättäen investonitsuunnitelma asettaa koulun valmistumisajankohdaksi vasta vuoden 2023, vaikka hankesuunnitelman mukaan sen pitäisi valmistua vuonna 2020. Valtuustoaloitteen allekirjoitti 35 valtuutettua :
Valtuustoaloite Karhusuon uuden yhtenäiskoulun hankkeen viivästymisen estämiseksi
Valtuusto vaatii, ettei Karhusuon yhtenäiskoulun valmistumista voi myöhentää enää hankesuunnitelman mukaisesta vuodesta 2020. Valtuusto vaatii myös selvityksen miksi investointisuunnitelma asettaa koulun valmistumisajankohdaksi 2023.
Karhusuon koulun tilanne on hälyttävä. Osa oppilaista on opiskellut parakissa jo tammikuusta 2015 ja loput koululaiset siirtyivät väistöön tammikuussa 2016. Koulun hanke on edennyt kaikissa tarvittavissa lautakunnissa, kaupunginhallituksessa ja valtuustossa. (Opetuslautakunta, Kulttuurilautakunta, Tila- ja asuntojaos, Kaupunginhallitus ja Valtuusto 25.4.2016.) Kaikissa päättävissä elimissä hyväksytty hankesuunnitelma pitää sisällään yhtenäiskoulun tilat liikuntatiloineen. Hankesuunnitelman mukaan hanke valmistuu vuonna 2020.
Nyt Karhusuon koulun valmistuminen on taas vastatuulessa ja valmistumista on viivästetty investointisuunnitelmassa vuoteen 2023. Tämä tarkoittaisi, että osa lapsista käy koko alakoulun väistössä ilman ruokalaa ja ilman minkäänlaisia liikuntatiloja.
Karhusuon koulun vanhempainyhdistys on ajanut ja ajaa edelleen Karhusuon uuden yhtenäiskoulun hanketta eteenpäin, sillä sitä jatkuvasti myöhennetään eivätkä koulupaikat alueella tule enää riittämään. Vanhemmat vaativat, ettei Karhusuon yhtenäiskoulun valmistumista voi myöhentää enää vuodesta 2020.
Ensimmäinen osa Karhusuon oppilaista siirtyi parakkiin tammikuussa 2015. Loput siirtyivät kiireelliseen väistöön Lagstadiin tammikuussa 2016. Ilman liikuntatiloja lapset ovat olleet tammikuusta 2016.
Karhusuon koulun yhtenäiskoulun hanke on sittemmin jaettu kolmeen vaiheeseen. Tilapalvelut 6.10.2016: “- Vaihe 1: Alakoulu. Valmis heinäkuu 2017. - Vaihe 2: liikuntatilat. Valmis - päätöksistä ja rajoituksesta riippuen syksy 2017 , syksy 2018 tai myöhemmin - Vaihe 3: Yläkoulu, uusi kirjasto, yhteistilat, uusi keittiö ja ruokala. Valmis päätöksistä riippuen - nyt valmistuminen myöhennetty investointisuunnitelmassa vuoteen 2023.”
Opetus- ja varhaiskasvatuslautakunta pöytäkirja 28.9.2016: “ Karhusuon koulun korvaava uudishanke on kriittinen, koska alueen koulut ovat täynnä ja koulu tarvitaan myös mahdollistamaan Mikkelän koulun korjauksen väistöä. Erityisesti yläkoulukapasiteetti on nopeasti loppumassa. Valtuusto on 25.4.2016 hyväksynyt hankesuunnitelman, jonka mukaan kohde valmistuu 2020. “
Ja “ Jousenkaaren korjaus ei saa kuitenkaan viivästyttää muita koulukorjaushankkeita. “
Myös liikuntatilat tulee saada käyttöön. Jos hanketta viivästetään kolme vuotta vuoteen 2023 tulee useampi vuosiluokka käymään koko alakoulun ilman liikuntatiloja. Tämä ei ole tasa-arvoista toimintaa Espoon kaupungilta.
Karhusuolla väistössä olevat koululaiset ovat erittäin ahtaissa väistötiloissa ilman ruokalaa ja liikuntatiloja. Lisäksi osa koulusta ei mahtunut Karhusuolla oleviin väistötiloihin, joten he ovat väistössä Lagstadissa. Karhusuolaiset oppilaat eivät saa käyttää Lagstadin salia liikuntaan vaan he käyvät kauempana Kannusillassa liikuntatunneilla. Karhusuolla oleville oppilaille ei ole osoitettu mitään väistötilaa liikuntaan eikä alueella ole muita mahdollisia tiloja kilometrien etäisyydellä. Kaikki Karhusuon koululaiset (oppilaita Miilukorvesta, Pitkäniitystä, Karhusuolta, Hirvisuolta, Nupurista, Kolmperästä, Nuuksiosta ja Kattilasta asti) ovat ilman ruokalaa ja liikuntatiloja. Näillä tiloilla ei opetussuunnitelman tavoitteet täyty.
Karhusuon yhteinäiskoulun kaikki asianmukaiset tilat on saatava käyttöön viimeistään vuonna 2020. Jos tämä ei toteudu, Espoossa ei toteudu alueiden tasa-arvo eikä erityisesti oppilaiden tasa-arvo. Toiset oppilaat ovat erittäin epäedullisessa asemassa toisiinsa nähden.
Espoon tulee hyväksyä kaikki Karhuson yhtenäiskoulun vaiheet investointiohjelmaansa viivyttelemättä ja kaikki tilat tulee olla valmiita viimeistään vuonna 2020 joko omassa omistuksessa tai leasing-sopimuksella.
Kommentoi kirjoitusta. Avainsanat: Karhusuo, alueiden tasa-arvo, lapset
Espoolaisten veneet kuuluvat rantaan, eivät kaatopaikalle
Keskiviikko 19.10.2016 klo 22:05
Tein oheisen hylkäysesityksen viime maanantain 17.10 valtuustonkokousta varten, mutta tavan mukaisesti pitkittyneen kokouksen aikana sitä ei ehditty käsitellä, vaan asia pöydättiin seuraavaan kokoukseen 31.10.2016 :
Valtuusto esityslista 17.10.2016 Asianro 13
Ämmäsmäki, asemakaavan muutoksen hyväksyminen
Hylkäysesitys
Valtuusto hylkää Ämmäsmäen asemakaavan muutosesityksen.
Perustelut :
Suomenojan veneilijät ovat pitäneet Espoon valtuustotalolla kaksi eri kertaa mielenilmauksia keväällä/kesällä 2015 veneiden säilyttämiseksi Suomenojan satamassa.
Jälkeenpäin valtuutetuille on lähetetty tiedote kompromissiratkaisusta, jonka mukaan pienet veneet siirrettäisiin Ämmäsmäelle Espoon Ämmässuon kaatopaikan vanhaan osaan Ämmäsmäelle ja isommat veneet saisivat jäädä Suomenojan satamaan. Perussuomalaiset olivat Suomenojan satamassa 1.10.2016, jolloin tapasivat n.150 veneilijää, joista yksikään ei kannattanut veneiden siirtoa Ämmäsmäelle vaan päinvastoin pitivät ajatusta järjettömänä myös kestävän kehityksen näkökulmasta katsottuna. Veneiden keväisin ja syksyisin toistuva kuljetusralli 25 kilometrin päähän satamasta kaatopaikalle ja takaisin on vastoin Suomen sitoutumista vähentää päästöjä myös liikenteessä. (Liikenne tuottaa noin 20 % Suomen kasvihuonepäästöistä.)
Veneilijät myös kokivat, ettei kompromissiratkaisun syntymisessä mukana olleet veneilijät edustaneet heitä. Haastatellut veneilijät kokevat asian siten, että ”rikkaiden isot veneet saavat jäädä Suomenojalle, kun taas köyhempien pienemmät veneet on kuljetettava lisäkustannuksin kaatopaikalle.” Veneilijöitä huolestuttaa myös paikan syrjäisyys, jolloin uhka omaisuusrikoksille kasvaa.
Veneiden säilytyspaikkaa Ämmäsmäelle ovat myös paikalliset asukkaat vastustaneet lainmukaisen asemakaavan vastaisena ja virkistysalueen ja kaatopaikalta tulevien haittojen suoja-alueen pienenemisenä.
Erityistä huolta on aiheuttanut lisääntyvä liikenne jo nykyisellään paljon raskasta liikennettä sisältävällä Nupurintiellä, jonka varrella ei ole kevyenliikenteenväylää parantamassa heikkoa kevyenliikenteen liikenneturvallisuutta, vaikka valtuustoaloite kevyenliikenteenväylästä Nupurin päiväkodin kohdalta Brobackantien risteyksestä Kirkkonummen rajalle liikenneturvallisuuden parantamiseksi on tehty vuonna 2015.
Lisäksi paikallinen asutus kokee epätasa-arvoisena sen, kun Ämmäsmäelle tulisi vesihuolto veneitä varten, mutta läheisen Mustanpurontien asukkaat joutuvat edelleen hakemaan juomavetensä muutaman kilometrin päästä huoltoaseman viereiseltä vesikraanasta, eikä kaupunki ole heille luvannut vesihuoltoa saastuneista kaivovesistään huolimatta.
Yksi uhri, monta tekijää seksuaalirikoksessa
Keskiviikko 19.10.2016 klo 21:53
Luin Iltalehden uutisen, että kolme ulkomaalaistaustaista on pidätetty Raumalla epäiltynä alaikäiseen kohdistuneesta seksuaalirikoksesta. (http://www.iltalehti.fi/uutiset/2016101922484949_uu.shtml)
Valitettettavasti näyttää siltä näin rikosuutisointeja kohtuutarkasti seuraavana, että ilmiö, että useampi henkilö/ porukka, yhdessä ja yksissätuumin seksuaalirikosten tekijöinä, on tavallisempaa ulkomaalaisten tai ulkomaalaistaustaisten taholta. Jos näin, niin mistä ihmeestä se johtuu?
Seksuaalirikoksiin syyllistyvät , oli ne etniseltä taustaltaan mitä tahansa ja että teko tehdään yksin tai yhdessä, on raukkamaista, mutta kyllä on raukkamaisuuden huippua porukalla käydä käsiksi, koska yksinäisellä uhrilla silloin entistäkin heikommat mahdollisuudet puolustautua.
Näen seksuaalirikokset alistamisen pahimpina muotoina, ja se on mielestäni yököttävää rasismia sukupuolen perusteella. Viittaan muutes kintaalla sille, että kansanedustajana en muka voisi puhua myös tabuistamme eli rikoksista, kun epäiltynä ulkomaalaiset. Jos kantasuomalaiset alkaisivat joukolla ahdistella, raiskata jne. yhtälailla siihen puuttuisin!
Emme saa antaa kuvaa maailmalle, että hyväksymme uusia ilmiöitä maaperällämme, kuten joukkoseksuaalisetahdistelut olivat viime uuden vuoden yönä, ja mitä tuo Iltalehden uutisessa oleva keissi ikinä pitääkään sisällään.
Tässä yhteydessä tuon jälleen kerran esiin senkin, että yhteiskuntamme on tehtävä kaikkensa, ettei täällä suvaita eikä piilotella lapsiavioliittoja. Tänään ulkoasianvaliokunnassa oli vieraanamme Laura Londén, YK:n apulaispääsihteeri ja YK:n väestörahasto UNFPAn hallinnosta vastaava varapääjohtaja, jolle esitin kysymykseni koskien tyttöjen oikeuksia sekä seksuaali- ja lisääntymisterveyttä.
Hän sanoi, että pohjoismaalaisillla on vasta avautuneet silmät sille, että maailmassa on maita, jossa arvokonservatismi (joka siis tiettyjen maiden osalta pitää sisällään hyväksymisen lapsiavioliitoille monesti lainsäädännöstäänkin huolimatta) vain lisääntyy.
Itse olen työssäni nähnyt lapsivaimoja maha pystyssä ja tiedän kuinka hengenvaarallista lapsen on synnyttää. Rahasta tässä yhteydessä on kornia puhua, mutta yhteiskunta kehittyy myös taloudellisesti, kun lapset saisivat rauhassa kouluttautua sen sijaan, että pitävät äityiskuolleisuus tilastoja yllä vaarallisine raskauksineen liian nuorena. Lapsen keho ei ole tarkoitettu synnyttämiseen.
Kommentoi kirjoitusta. Avainsanat: seksuaalirikos, alaikäinen, sukupuoleen perustuva rasismi, alistaminen, lapsiavioliitot, Laura Londen, UNFPA,
Kommentoi kirjoitusta. Avainsanat: seksuaalinen ahdistelu, virallisen syytteen alainen, ihmisoikeudet,
Käyntejä kotisivuilla:173997 kpl